SIZA bied jou 'n omvattende ouditondersteuningsprogram | Netwerk24
SIZA bied jou 'n omvattende ouditondersteuningsprogram
SIZA bied verskeie hulpmiddels aan produsente om hulle te ondersteun en van die nodige inligting te voorsien om verbetering binne die onderneming na te streef om aan nakomingsvereistes te voldoen. Deel van hierdie ondersteuningsprogram is gereelde opleiding en kapasiteitsbou wat die volgende insluit:
Sitrus. Foto: iStock
* Produsente-opleiding oor etiese en omgewingsbeginsels en -vereistes
Daar word gereeld etiese nakomingsopleiding aan SIZA-lede verskaf teen geen addisionele koste nie. Hierdie opleiding word ook aanlyn aangebied op moderne en maklik toeganklike digitale platforms. Die verskeie opleidingsessies maak voorsiening vir produsente om inligting te verkry oor die SIZA-kodevereistes, die korrekte toepassing van praktyke, wetgewingsvereistes en oorsig van die SIZA-ouditproses. Meer gevorderde opleidingsprogramme word ook aangebied soos "Verstaan ouditbevindinge beter" asook 'n meer praktiese benadering rondom omgewingswetgewing.
* Opleiding aan agri-werkers
Dit is belangrik om agri-werkers bloot te stel en bewus te maak van die nodige wetgewing en SIZA-vereistes. SIZA bied ook video's aan wat die kerninligting saamvat en uitbeeld in 'n vriendelike formaat om dit verstaanbaar te maak vir almal binne 'n onderneming. Hierdie video's sluit verskeie hoofstukke en temas in wat die etiese beginsels saamvat, asook 'n maklik-verstaanbare video oor die verantwoordelikheid om na die omgewing te kyk en dit reg te bestuur. Hierdie video's is vrylik beskikbaar op SIZA se webwerf, maar kan ook in 'n laer resolusie versprei word na persone se selfone.
* Griewe word omskep na beste praktyk
Dié opleidingsprogram is spesiaal ontwikkel om grieweprosedures te versterk en fokus op sleutelfaktore rondom 'n doeltreffende grieweprosedure, interpersoonlike vaardighede, kommunikasie, en karaktereienskappe wat 'n impak het op verhoudinge, asook oor hoe om vertroue en respek te hervestig binne 'n onderneming.
* Opkomende produsente
SIZA bied 'n program aan opkomende produsente om te verseker dat hulle alle vereistes nakom en markgereed is. Dié program strek oor drie jaar en word deur SIZA, regerings-, en bedryfsvennote ondersteun.
* Opleiding aan lede rondom MySIZA
SIZA is 'n aanlynstelsel en dit is noodsaaklik dat lede die werking van die MySIZA-platform verstaan en bemeester. Opleiding sal koste-vry aan lede gebied word om hulle te help met die navigasie van die wêreldklas digitale platform.
SIZA verskaf ook 'n wye verskeidenheid materiaal soos plakkate, video's asook voorbeelddokumente aan lede.
* Ander ondersteuning
Daar is verskeie ander ondersteuningsmiddele wat produsente ondersteun om die nodige arbeids- en omgewingswetgewing van die SIZA-standaard na te streef.